辟雍硯上胡先生
作者：楊傑
朝代：宋

paragraphs: 媧皇鍛鍊補天石，天完餘石人間擲。
擲向淮山山下溪，千古萬古無人識。
晝出白雲籠九州，夜吐長虹衝太極。
去年臘月谿水枯，色奪江頭數峰碧。
野夫採得琢爲硯，一畫中規外方直。
方直端平象地形，形壅水流流若璧。
擬法辟雍天子學，不比泮宫一隅塞。
幸偶先生掌辟雍，持以獻誠安敢惜。
欲伐東山五大夫，受爵非材鍊爲墨。
欲乞湘妃血淚竿，刮削除斑供簡策。
欲就退之借毛穎，同與先生記心畫。
先生記之何所先，推賾聖賢詮六籍。
四時七政有未平，願述陰陽修律曆。
夷蠻戎狄有未賓，願攄雄略操軍檄。
辟雍之水流不窮，先生之材無不通。
願攜此硯飛九穹，圓潤化筆扶天工。